—

Attiecībā uz tiešam patēriņam paredzētām vīģēm Spēkā esošās specifikācijas sākotnējā redakcija “Pēc sašķirošanas iepakotajām vīģēm nav kukaiņu kodumu un plankumu, tās nav iesprāgušas, epiderma nav plīsusi, un krāsa ir no C2 līdz C7 pēc iepriekš minētā CTIFL krāsu koda. To cukuru saturs ir lielāks par vai vienāds ar 14 grādiem pēc Briksa skalas.” tiek papildināta un aizstāta ar šādu redakciju: “Vīģes sašķiro, kalibrē, iepako un nosūta maksimums piecu dienu laikā pēc ražas novākšanas. Šķirošana, kalibrēšana un iepakošana Vīģu izmērs ir lielāks par vai vienāds ar 40 mm. Tām nav kukaiņu kodumu un plankumu, tās nav iesprāgušas, nav plīsušas, nav sašķeltas un nav koksnainas. Tomēr augļa epidermā var būt vieglas pēdas, kas liecina par lapas berzēšanos gar augli, ja tās nepārsniedz 5 % augļa virsmas. Vīģu krāsa ir no C2 līdz C7 pēc iepriekš minētā CTIFL krāsu koda, un to cukuru saturs ir lielāks par vai vienāds ar 14 grādiem pēc Briksa skalas. Vienā partijā drīkst būt maksimums 10 % neatbilstīgu augļu (šī pielaide neattiecas uz izmēru un šķirni).” Tātad sākotnējais iepakošanas un nosūtīšanas laiks, kas nav ilgāks par piecām dienām pēc ražas novākšanas, tiek pārņemts šajā redakcijā bez izmaiņām. Punkts, kas attiecas uz šķirošanas kritērijiem, tiek pārformulēts un papildināts ar pielaides robežām, kas izteiktas ar neatbilstīgu augļu procentuālo rādītāju. Šīs pielaides, kas izriet no produktu ar cilmes vietas nosaukumu vairāku gadu ilgas ražošanas un kontroles, atbilst pieļaujamām šķirošanas novirzēm, t. i., ne vairāk kā 3 neatbilstīgas vīģes uz paplātes ar 27 vīģēm. Tiek atgādināts, ka jāatlasa vīģes ar izmēru vismaz 40 mm, kā arī epidermu, kas nav plīsusi, nav sašķelta un nav koksnaina. Attiecībā uz vīģu iepakošanas metodēm (uz paplātēm vai trauciņos) spēkā esošās specifikācijas sākotnējā redakcija “Produktus iepako un laiž tirdzniecībā uz paplātēm vienā kārtā vai trauciņos, kuru ietilpība nedrīkst pārsniegt vienu kilogramu.” tiek papildināta un aizstāta ar šādu redakciju: “Iepakošanu veic uzreiz pēc šķirošanas un kalibrēšanas. Produktus laiž tirdzniecībā uz paplātēm vienā kārtā vai trauciņos, kuru ietilpība ir mazāka par vai vienāda ar vienu kilogramu.” Būtībā skaidrības labad tiek pievienots noteikums, ka augļu kvalitātes saglabāšanas nolūkā iepakošana jāveic uzreiz pēc šķirošanas un kalibrēšanas. Dažādu teksta daļu vispārējās pārkārtošanas ietvaros tiek izveidots īpašs punkts “Uzglabāšana pirms nosūtīšanas”, kurā tiek iekļauti šādi nosacījumi, kas jau bija izklāstīti tiešam patēriņam paredzētu vīģu specifikācijā: “Iepakotās partijas līdz nosūtīšanai uzglabā pozitīvā aukstumā ar maksimālo temperatūru 8 grādi pēc Celsija.” — Attiecībā uz pārstrādei paredzētām vīģēm Specifikācija tiek papildināta ar sagatavošanas un attiecīgā gadījumā – sasaldēšanas noteikumiem vīģēm, kas paredzētas pārstrādei. Tādēļ tiek pievienoti turpmāk norādītie teksti. — “Vīģes sašķiro, kalibrē, iepako un nosūta vai ievieto aukstumā, lai sasaldētu, maksimums piecu dienu laikā pēc ražas novākšanas.” — Šķirošana un kalibrēšana “Vīģu izmērs ir lielāks par vai vienāds ar 40 mm, un to krāsa ir no C2 līdz C7 pēc iepriekš minētā CTIFL krāsu koda. To cukuru saturs ir lielāks par vai vienāds ar 14 grādiem pēc Briksa skalas. Vīģēm nav kukaiņu kodumu, bet tās var būt iesprāgušas, plīsušas, sašķeltas, koksnainas vai ar pēdām, ko rada lapu berzēšanās gar augļiem. Vienā partijā drīkst būt maksimums 10 % neatbilstīgu augļu (šī pielaide neattiecas uz izmēru un šķirni).” Tātad šīs vīģes pēc izmēra, krāsas, cukuru satura un kukaiņu kodumu neesības atbilst tādām pašām šķirošanas prasībām kā tiešam patēriņam paredzētās vīģes. Toties, atšķirībā no tiešam patēriņam paredzētām vīģēm, tās var būt iesprāgušas, plīsušas, sašķeltas vai koksnainas. — Iepakošana, uzglabāšana un laiks pirms nosūtīšanas svaigā veidā “Kolīdz vīģes ir sašķirotas un kalibrētas, tās iepako traukā ar maksimālo ietilpību 25 kilogrami, kas tiek noslēgts ar pretviltošanas sistēmu, kura pēc atvēršanas vairs neļauj trauku aizvērt. Tās uzreiz ievieto uzglabāšanai pozitīvā aukstumā ar maksimālo temperatūru 8 grādi pēc Celsija, kur tās glabā līdz nosūtīšanai.” Lielās ietilpības dēļ šie iepakojumi ir piemēroti produkta komerciālajam mērķim (pārstrādei), bet vienlaikus saglabā produkta kvalitāti, jo iepakojumu ietilpība ir ierobežota līdz 25 kg. Turklāt, lai mazinātu risku, ka produkti tiek aizstāti ar vīģēm, uz kurām neattiecas ACVN, tiek paredzēts, ka izmantotajam iepakojumam būs pretviltošanas sistēma, kura pēc atvēršanas vairs neļauj trauku aizvērt. — Iepakošana, uzglabāšana, sasaldēšana un laiks pirms nosūtīšanas saldētā veidā — Iepriekšēja uzglabāšana aukstumā “Kad vīģes ir sašķirotas un kalibrētas, tās uzglabā pozitīvā aukstumā ar maksimālo temperatūru 8 grādi pēc Celsija 12–24 stundas traukā ar maksimālo ietilpību 25 kilogrami.” Vīģes, kuras paredzēts sasaldēt, arī uzglabā traukos, kuru ietilpība nepārsniedz 25 kg, lai saglabātu produkta kvalitāti. Pēc šķirošanas posma, kurā var paaugstināties augļu temperatūra, vīģu ievietošana aukstumā pirms sasaldēšanas – aukstumkamerā ar maksimālo temperatūru 8 °C uz 12–24 stundām – ļauj novērst pārmērīgu termisko triecienu, kas varētu radīt risku, ka mainīsies augļu kvalitāte. — Sasaldēšana “Pēc iepriekšējas uzglabāšanas aukstumā vīģes sasaldē tā, lai maksimums piecu dienu laikā pēc ievietošanas saldētavā temperatūra vīģes viducī sasniegtu -18 °C vai zemāku lielumu.” Operatoriem nav iekārtu, kas dotu iespēju veikt ātro sasaldēšanu. Tomēr pieredze rāda: lai saglabātu “Figue de Solliés” īpašības, ir vēlams ne vairāk kā piecu dienu ilgs sasaldēšanas laiks. — Saldēto vīģu iepakošana “Vīģes iepako traukā ar maksimālo ietilpību 25 kilogrami, kas tiek noslēgts ar pretviltošanas sistēmu, kura pēc atvēršanas vairs neļauj trauku aizvērt.” Pārstrādei paredzētās vīģes atšķirībā no tiešam patēriņam paredzētām vīģēm iepako lielos traukos. Tomēr to ietilpība ir ierobežota līdz 25 kg, lai novērstu pārmērīgu augļu sablīvēšanos, kas var tiem kaitēt. Turklāt, lai nepieļautu nekādu produkta aizstāšanu ar citas ģeogrāfiskas izcelsmes vīģēm, tiek prasīts, lai iepakojums būtu nodrošināts ar sistēmu, kas ļauj pārbaudīt, vai tas ir neskarts. — Saldētu vīģu uzglabāšanas termiņš “Uz saldētām vīģēm cilmes vietas nosaukums “Figue de Solliès” attiecas maksimums vienu gadu pēc sasaldēšanas.” Nosakot maksimālo saldētu augļu uzglabāšanas termiņu, var, no vienas puses, nodrošināt produkta fizikālo un organoleptisko īpašību saglabāšanu un, no otras puses, novērst dažādu ražas gadu produkcijas vienlaicīgu tirdzniecību. Spēkā esošajā specifikācijā, kā arī vienotā dokumenta [3.5.] punktā iekļautā redakcija “Tā kā ar šo nosaukumu apzīmētais produkts ir vārīgs un tā kā jāsaglabā tā kvalitāte un raksturīgās īpašības, iesaiņošana obligāti jāveic noteiktajā ģeogrāfiskajā apgabalā. Kopumā vīģes uzskatāmas par augļiem, kas slikti iztur transportēšanu un iespējamos triecienus. Tāpēc tās iespējami mazāk jāpārcilā un jāiesaiņo ļoti drīz, ievietojot tarā, lai novērstu jebkādu saspiešanas risku (izkārtojot uz noteikta izmēra paplātēm vai trauciņos, kuros neietilpst vairāk par vienu kilogramu). Turklāt šīs grūtības iesaiņot vīģes uzreiz pēc to sašķirošanas, turpat uz vietas, kur notiek šķirošana, un šis posms patiesi prasa lielu lietpratību no ražotājiem noteiktajā ģeogrāfiskajā apgabalā.” tiek papildināta un aizstāta ar šādu redakciju: “Iepakošana un, ja vīģes ir paredzētas pārstrādei, arī iespējamā sasaldēšana jāveic ģeogrāfiskajā apgabalā. Kopumā vīģes uzskatāmas par vārīgiem augļiem, kas slikti iztur transportēšanu, daudzkārtēju pārcilāšanu un iespējamos fiziskos vai termiskos triecienus. Tādēļ, lai nodrošinātu to sākotnējo īpašību saglabāšanu, vīģes jāiepako vai jāsasaldē (pēc turēšanas 12–24 stundas aukstumā, kad temperatūra ir virs nulles, lai nepieļautu pārmērīgu termisko triecienu) traukos uzreiz pēc sašķirošanas, novēršot jebkādu saspiešanas risku (uz paplātes vienā kārtā vai trauciņos, kuru ietilpība ir maksimums 1 kg (tiešam patēriņam paredzētām vīģēm), vai traukos, kuru ietilpība ir maksimums 25 kg (pārstrādei paredzētām vīģēm)). Tātad šis ierobežojums paredz vīģu iepakošanu un sasaldēšanu ražošanas ģeogrāfiskajā apgabalā, jo šķirošanas posmā tiešām ir nepieciešama Soljēzas vīģu ražotāju zinātība. Turklāt iepakošana un sasaldēšana ģeogrāfiskajā apgabalā ļauj arī ierobežot risku, ka produkts tiek aizstāts ar neatbilstīgu produktu, jo īpaši, pateicoties tam, ka ražotāji izmanto iepakojumu, kas aprīkots ar pretviltošanas sistēmu, kura pēc atvēršanas vairs neļauj trauku aizvērt.”